商君列传

《史记》 · 司马迁

商君者，卫之诸庶孽公子也，名鞅，姓公孙氏，其祖本姬姓也。鞅少好刑名之学，事魏相公叔座为中庶子。公叔座知其贤，未及进。会座病，魏惠王亲往问病，曰：公叔病有如不可讳，将柰社稷何？公叔曰：座之中庶子公孙鞅，年虽少，有奇才，愿王举国而听之。王嘿然。王且去，座顿首曰：王即不听用鞅，必杀之，无令出境。王许诺而去。